Modelbaas gaan hoor oor ‘lang uitstel’ vir hofsaakDawie de Villiers tydens ‘n vorige verskyning in die hof. Foto: ANA Dawie de Villiers, die man wat reeds in Februarie skuldig bevind is op aanklagte van onder meer verkragting, seksuele aanranding, bedrog en blootstelling van kinders aan pornografie, sal Vrydag weer in die Gautengse hooggeregshof verskyn. De Villiers sal na verwagting Vrydag hoor of die uitstel vir sy hofsaak, wat op 5 Oktober deur sy regspan aangevra is, goedgekeur word. Adv. Riaan Greyling (vir De Villiers) het die hof vroeër versoek om die saak tot 22 Januarie 2018 uit te stel aangesien die proefbeampte met borskanker gediagnoseer is. De Villiers is ŉ Johannesburgse modelagentskapbaas en stigter van Modelling South Africa. Staatsaanklaer Arveena Persad het gesê daar was ŉ misverstand waarom die saak nie op 5 Oktober kon voortgaan nie. Die saak is tot 13 Oktober uitgestel vir regter Cassim Moosa om ŉ beslissing te maak of hy die lang uitstel sal goedkeur. De Villiers se borgtog van R15 000 is verleng. Lees alle vorige berigte oor Dawie de Villiers op Maroela Media.